
MINUTI

Il-Minuti tal-Laqgħat Nri 49, 50 u 52 li saru fl-10 u fis-17 ta’ Novembru 2025 u fis-27 ta’ Jannar 2026 rispettivament ġew konfermati.

PREŻENTAZZJONI MILL-KUMMISSJONI ĠUSTIZZJA U PAĊI DWAR STUDJU FUQ IS-SAĦĦA U S-SIGURTÀ TAL-ĦADDIEMA FL-INDUSTRIJA TAL-KOSTRUZZJONI

IĊ-CHAIRPERSON (Onor. Katya De Giovanni): Nistieden lill-Perit Daniel Darmanin sabiex jiġi madwar il-mejda u jagħtina l-preżentazzjoni tiegħu dwar l-istudju li ħarġet il-Kummissjoni Ġustizzja u Paċi tal-Arċidjoċesi ta’ Malta, fuq is-saħħa u s-sigurtà tal-ħaddiema fl-industrija tal-kostruzzjoni. Wara l-preżentazzjoni mbagħad inkunu nistgħu nressqu l-mistoqsijiet tagħna. 

IS-SUR DANIEL DARMANIN (President tal-Kummissjoni Ġustizzja u Paċi tal-Arċidjoċesi ta’ Malta): Sinjura President, l-ewwel nett nixtieq nirringrazzjakom ta’ din l-istedina. Xtaqt nibda b’disclaimer żgħira għaliex dan ir-rapport kien ippubblikat iktar minn sentejn ilu, u x-xogħol fuqu kien sar fis-sena u nofs ta’ qabel, jiġifieri huwa rapport li llum huwa ftit dated. Bħala Kummissjoni aħna kollha voluntiera u m’għandniex ir-riżorsi biex insegwu dak kollu li jkun għaddej. U allura niskuża ruħi jekk xi affarijiet se jinstemgħu ftit dated, però aħna ħassejna li ladarba waslet din l-istedina, xorta għandna niġu nippreżentaw dan ir-rapport għaliex nemmnu li huwa tajjeb li jkun hawn diskussjoni fuq dan is-suġġett. U dan għaliex kif nafu, l-inċidenti fuq il-post tax-xogħol, speċjalment fuq siti tal-kostruzzjoni, kienu u għadhom isiru. Minkejja l-attentati li kulħadd qed jagħmel sabiex intejbu dan is-settur, sfortunatament xorta għadna naraw inċidenti jseħħu. Allura tajjeb li din id-diskussjoni tibqa’ fuq quddiem tal-aġenda nazzjonali. U dan huwa l-kontribut tagħna fuq dan is-suġġett.  

Kif għedt diġà dan l-istudju sar bejn l-2022 u l-2023 u fih hemm ir-riċerka ta’ kitbiet u statistika li kien hemm dak iż-żmien. Intervistajna aktar minn 40 ħaddiem f’dan is-settur u l-iskop mill-bidu kien li nagħtu vuċi lill-ħaddiema. Ħafna drabi meta jiġi diskuss dan is-suġġett jissemmew statistiċi, jitkellmu l-istakeholders bħalma huma l-iżviluppaturi u r-rappreżentanti tal-awtoritajiet, b’mod partikolari mill-Awtorità tas-Saħħa u s-Sigurtà fuq il-Post tax-Xogħol. Madankollu l-ħaddiema, speċjalment dawk barranin, ftit li xejn kienet qed tinstema’ l-vuċi tagħhom. Aħna ħassejna li anke bil-links tagħna mas-service providers, li huma wkoll service providers tal-Knisja, nistgħu niffaċilitaw dawn il-persuni ħalli tasal il-vuċi tagħhom fuq livell nazzjonali. 

B’hekk intervistajna iktar minn 40 ħaddiem u r-rapport semmejnieh “The Ejja Ejja Culture” għaliex rajna li primarjament l-inċidenti huma riżultat tal-kultura li teżisti f’dan is-settur, kultura mibnija fuq dak li fl-intervisti kontinwament ħareġ bħala ejja, ejja ħa nmexxu, ħaffef! Dik hija l-attitudni li pervażiva f’din l-industrija. Rajna wkoll li l-ħaddiema, ħafna drabi huma unskilled labourers, u li ħafna drabi huma wkoll ħaddiema barranin u jinstabu fil-qiegħ tal-piramida soċjo-ekonomika Maltija. U ħafna drabi kienu qed jitqiesu bħala dawk li huma responsabbli tal-problema min-nuqqas ta’ sigurtà, però kienu wkoll il-vittmi stess. 

Sibna wkoll li ħafna minnhom ma kinux qed igawdu l-protezzjoni tal-organizzazzjonijiet u l-istituzzjonijiet li huma proprju maħsuba sabiex jipproteġu lil dawn l-istess ħaddiema.  Sfortunatament huma li qed iħallsu l-ogħla prezz. Minkejja li r-responsabiltà fl-inċidenti jvarjaw minn każ għal każ, aħna rajna li s-sitwazzjoni hija r-riżultat tal-kultura stess, li diġà semmejna ġejja mill-pass mgħaġġel li bih l-industrija ilha topera matul dawn l-aħħar snin, kif ukoll min-nuqqas ta’ infurzar xieraq u l-isfruttament mifrux tad-drittijiet tal-bniedem li jħabbtu wiċċhom il-ħaddiema immigranti.  

Meta wieħed jara r-rapport li jien ipprovdejt kopja tiegħu, u jinstab ukoll online, wieħed isib ir-riżultati minn dawn l-intervisti f’numru ta’ temi li juru dak li rajna u li huwa riżultat ta’ din il-kultura. L-ewwel nett li din il-kultura qed tpoġġi dejjem il-profitt qabel is-saħħa, din il-kilba għall-profitt. Rajna wkoll li hemm diskrepanza qawwija, li fl-aħħar mill-aħħar tiddependi kważi fuq min jimpjega. Jiġifieri għandek employers li jsegwu l-liġijiet sew, li jaraw li kollox ikun kif suppost, u mbagħad għandek employers oħrajn li they cut corners, u dan iwassal biex ovvjament ċerti ħaddiema jkunu protetti filwaqt li oħrajn ikunu inqas. Però sfortunatament m’hemmx distinzjoni bejn qisu t-tajbin u l-ħżiena, u allura min qiegħed isegwi dawn ir-regolamenti qed ikun ikkastigat għax ovvjament fl-aħħar mill-aħħar il-costs tiegħu huma ħafna ogħla minn ta’ dawk li ma jagħmlux l-affarijiet kif suppost. Però x-xogħol jeħduh xorta waħda. U allura hemm ukoll kompetizzjoni inġusta bejn min hu tajjeb u min hu ħażin.

Peress li ħafna mill-ħaddiema huma barranin jidħlu wkoll issues ta’ razziżmu, issues ta’ problema ta’ komunikazzjoni minħabba l-lingwa u anke hemm qisu din l-idea li l-ħajja ta’ dawn il-ħaddiema barranin tiswa inqas minn tal-ħaddiema Maltin. Aspett ieħor kien li ħafna minn dawn il-ħaddiema li intervistajna ħassew li huma qishom jiġu mitfugħa f’dan is-settur bħal meta qisek qiegħed titfa’ lil xi ħadd fil-baħar u tgħidlu biex jaqbad jgħum! Jiġifieri la inti tibda taħdem m’hemm l-ebda tip ta’ taħriġ fis-saħħa u s-sigurtà, u ħafna drabi lanqas biss jagħtuhom l-ilbies protettiv meħtieġ! Ovvjament dan iwassal sabiex ħafna ma jkollhomx idea tar-riskji li jeżistu, anke għaliex kif nafu ġo construction sites hemm ħafna riskji li wieħed lanqas jista’ jkun konxju tagħhom jekk ma jkollux it-taħriġ meħtieġ. 

Rajna wkoll li hemm l-aspett tal-maċiżmu ġo dan is-settur, fejn il-maġġoranza huma rġiel, u li allura jekk ma tkunx daqshekk daring u tgħid li fuq dik il-fallakka mhux se titla’ tkun kważi m’intix raġel biżżejjed u m’intix kuraġġuż! Allura ħafna qishom joqogħdu lura u jispiċċaw jagħmlu affarijiet li anke jekk jibżgħu jagħmluhom, xorta waħda jagħmlu. U allura din il-kultura li trid turi li inti raġel ma tgħinx. Ħareġ ħafna l-aspett li aħna komplejna nistudjawh fis-sena ta’ wara permezz ta’ studju li għamilna direttament ma’ third country nationals li jaħdmu f’din l-industrija, li ħafna minnhom iħossu li għandhom bħall-mannara mdendla fuq rashom, fejn meta huma jirrifjutaw li jagħmlu xi ħaġa r-riskju hu li jitkeċċew. Din aħna semmejnieha bħala ‘You say no, you go home’ għax il-poter kollu qiegħed f’idejn l-employer!

Nammettu wkoll li ħafna minnhom għandhom nuqqas ta’ poter minħabba li għandhom sitwazzjoni irregolari hawn Malta, u allura ovvjament ma jistgħux jitkellmu għax jafu li jekk jitkellmu se jispiċċaw ħażin għax jistgħu jiġu rrapportati, eċċ. Rajna wkoll li ħafna minn dawn il-ħaddiema, minn dak li jaraw madwarhom, iħossu li huma disposable. Iltqajna wkoll ma’ sitwazzjonijiet fejn pereżempju, ħaddiem iweġġa’ u jispiċċa ma jistax jaħdem, u allura ma jistax jipprovdi għall-familja tiegħu, u jitkeċċa mix-xogħol għax ma jistax jagħmel ix-xogħol li tqabbad għalih, u jispiċċa ma jafx x’se jiġri minnu!  Qisu when accidents happen there is nobody għax kulħadd jisparixxi! 

Ħafna jittamaw li dan is-settur ikun hemm iktar ġustizzja fih. Aħna minn riżultat ta’ dan l-istudju għamilna numru ta’ rakkomandazzjonijiet. Fil-fatt għamilna tmien rakkomandazzjonijiet li se nsemmihom issa. Għandhom jintużaw l-għodod tat-taxxa u l-policies meħtieġa sabiex jitnaqqsu r-riskji marbuta ma’ dati ta’ skadenza, deadlines mhux realistiċi, ikkawżati mill-ħtieġa li nibnu aktar fl-iqsar żmien possibbli. Li l-unions tal-ħaddiema jkunu minn ta’ quddiem sabiex jippromwovu approach ibbażata fuq id-drittijiet filwaqt li jaħdmu b’mod attiv sabiex iwessgħu s-sħubija tagħhom, li tinkludi l-ħaddiema barranin, li jiġi pprovdut taħriġ dwar is-sensittività kulturali u l-preġudizzju lill-partijiet interessati kollha. Li jissaħħu l-korsijiet dwar is-saħħa u s-sigurtà fejn meħtieġ u li jingħata taħriġ fil-lingwa. Li ssir aktar riċerka sabiex jiġu analizzati l-effetti tal-kultura tal-maċiżmu fuq is-saħħa u l-benesseri tal-ħaddiema fl-industrija tal-kostruzzjoni. Li jiġu evalwati mill-ġdid ir-regolamenti tal-permessi tax-xogħol u l-liġijiet tal-immigrazzjoni li jnaqqsu s-setgħa lill-ħaddiema immigranti. Li jiżdiedu r-riżorsi tal-OHSA u li jinħoloq numru tat-telefon li fuqu jistgħu jiġu rrapportati l-ilmenti kollha marbutin mal-kostruzzjoni. U li l-kopertura tal-assikurazzjoni għandha tkun pri-rekwiżit għal dawk il-kuntratturi li jridu jkunu liċenzjati.   

Kif għedt fil-bidu dawn kienu rakkomandazzjonijiet ta’ sentejn ilu. Bi pjaċir ngħid li l-Gvern ħadem u laqa’ wkoll xi wħud minn dawn ir-rakkomandazzjonijiet kif ukoll rakkomandazzjonijiet li aħna għamilna fl-istudju li semmejt diġà u li ħareġ wara, u li kien jirrigwarda partikularment il-ħaddiema barranin, dawk li aħna nsejħulhom third country nationals with a single work permit. U allura sar ħafna titjib f’dan il-qasam, però kif diġà għedt l-enfasi trid tkun fuq il-bidla tal-kultura għax sfortunatament il-policies biss mhumiex biżżejjed. Ovvjament l-infurzar isir, però importanti li jibqa’ jsir, u jsir b’mod iktar effettiv. Naħseb importanti wkoll li ssir evalwazzjoni kontinwa ta’ dan kollu, jiġifieri meta jsiru policies u liġijiet ġodda, ħafna drabi jsiru minħabba dawn it-targets li aħna bħala soċjetà npoġġu. U allura jkun tajjeb li ssir evalwazzjoni ta’ kemm fil-fatt dawn it-targets qegħdin jintlaħqu - issa hawnhekk qed nitkellem ukoll bħala persuna li nipprattika f’dan is-settur – għax xi kultant jinħass li l-ammont ta’ paper work li wieħed irid jiffirma u jrid idaħħal qed jiżdied, li l-burokrazija qiegħda tiżdied imma l-effett mixtieq mhux jintlaħaq. Fil-qosor dak kien li ridt ngħid min-naħa tiegħi. Issa nħalli lilkom sabiex tagħmlu l-mistoqsijiet tagħkom.  

IĊ-CHAIRPERSON: Perit Darmanin, nirringrazzjak. Issa se niftaħ il-mikrofoni għall-mistoqsijiet tal-Membri. L-Onor. Graziella Galea.

ONOR. GRAZIELLA GALEA: Inti semmejt li għandna employers li jsegwu r-regoli u jagħtu l-protezzjoni li jkun hemm bżonn lill-ħaddiema tagħhom, mhux biss permezz ta’ ilbies protettiv però anke li jaraw li s-sit tal-kostruzzjoni tkun sigura. Imbagħad insibu oħrajn li jew ma jagħtux it-tagħmir li hemm bżonn jew inkella s-sit ma jkunx sigur, jew iż-żewġ affarijiet f’salt. Min-naħa tagħkom saru rakkomandazzjonijiet sabiex nagħmlu distinzjoni bejn dawn iż-żewġ tipi ta’ employers? It-tieni mistoqsija li xtaqt nistaqsi hi fuq kemm iltqajtu ma’ sitwazzjonijiet fejn min jimpjega jagħti t-tagħmir protettiv lill-impjegati però, għal xi raġuni jew oħra, l-impjegati jiddeċiedu li ma jilbsuhx? Forsi minħabba l-kultura ta’ ejja ejja wkoll. 

IS-SUR DANIEL DARMANIN: Ovvjament l-infurzar huwa essenzjali, jiġifieri l-liġijiet qegħdin hemm, u l-ilbies protettiv irid jintlibes u jrid jiġi pprovdut. Li ma jintlibisx u li ma jintużax hija kwestjoni ta’ infurzar. Però meta employer jinqabad li mhux jipprovdi dawn l-affarijiet meħtieġa, irid ikun hemm pieni iktar ħorox u forsi jkun hemm ukoll xi tip ta’ black listing jekk wieħed jibqa’ ma jipprovdix dawn l-affarijiet. Jidher mill-istudji li saru li ħafna jħossu li l-obbligi tagħhom ma jħossuhomx daqshekk obbligati li jagħmluhom.  Huwa veru wkoll li hemm employers li jipprovdu t-tagħmir meħtieġ u hemm employers oħra li ma jipprovduhx, u bl-istess mod hemm ħaddiema li jilbsuhom u hemm ħaddiema oħra li ma jilbsuhomx. Jiġifieri ma nistgħux inwaħħlu kollox fl-employer.  

Kif għedna diġà hemm din il-kultura ta’ maċiżmu ma tgħinx. Jiġifieri l-fatt li inti tmur liebes bil-helmet, biż-żarbun kif suppost, bl-ingwanti, eċċ., kultant forsi jarawk xi ftit delikat u dik ma tgħinx. Però aħna, u din hija kwestjoni ta’ kultura, u għalhekk irridu naħdmu iktar biex wieħed iħoss li dik hija parti mill-uniformi tiegħu. Meta persuna tmur għax-xogħol bl-uniformi ma toqgħodx tgħid għax ma jixraqilhiex il-kappell jew il-qmis imma jkollha tmur kif jgħidulha. U dan jiġi wkoll mill-eżempju. Jien ġieli mort fuq sites kbar u ħafna drabi ma ssib lil ħadd li m’għandux l-ilbies protettiv. Jiġifieri meta jkun hemm infurzar, anke mis-sidien stess li jemmnu fiha din il-ħaġa, ikun iktar faċli li din il-kultura tiġi megħluba. 

ONOR. GRAZIELLA GALEA: Inti semmejt l-infurzar, u bħal ħafna setturi oħra jkolli ngħid ġewwa pajjiżna għandek il-liġijiet, però l-infurzar huwa lacking ħafna, prattikament huwa ineżistenti. Min-naħa tagħkom iltqajtu ma’ din is-sitwazzjoni? Anke mill-mistoqsijiet li għamiltu, fejn għalkemm il-liġijiet jinkisru, - issa jinkisru jew mill-employer jew mill-impjegat irrelevanti - kemm fil-verità qed ikun hemm infurzar? U jekk isir, kemm qed ikun effettiv l-inforzar? Jew inkella nibqgħu bil-kultura ta’ ejja, ejja?

IS-SUR DANIEL DARMANIN: Ovvjament mill-intervisti li għamilna numru ta’ snin ilu, ir-risposta kienet li l-infurzar mhuwiex effettiv. L-ewwel nett m’hemmx biżżejjed infurzar, fis-sens li m’hemmx biżżejjed mod ta’ kif wieħed ikun jaf x’qed jiġri. Ġieli ltqajna ma’ każijiet fejn il-ħaddiem jew l-employer ikun jaf li ġejjin jagħmlu inspection u javża lil ċerti ħaddiema biex ma jmorrux! Dik ħarġet ukoll mill-intervisti li għamilna. Ovvjament Malta kulħadd jaf lil kulħadd u dik ma tgħinx fl-infurzar. Jekk inti taf li se ssir inspection minn qabel, ovvjament se tilħaq tieħu l-prekawzjonijiet dakinhar biex l-affarijiet ikunu sewwa, u dan mhux se jwassal biex tinbidel il-kultura imma għal dakinhar inraqqgħu naqra u mbagħad nibqgħu għaddejjin kif konna.  

Ovvjament aħna bħala Kummissjoni Ġustizzja u Paċi nagħmlu parti mill-Arċidjoċesi u l-irwol tagħna huwa li nimxu u nesprimu t-tagħlim soċjali tal-Knisja. Aħna dejjem ninsistu li dawn l-affarijiet jaqgħu bħala strutturi tad-dnub, u għalhekk tajjeb li nindirizzawhom ħalli nbiddlu l-istrutturi. Però dan dejjem irid ikun akkumpanjat minn konverżjoni fil-qalb għax inkella inutli li nbiddlu l-liġijiet, inutli li nbiddlu dawn l-istrutturi jekk aħna ma naħdmux biex inbiddlu l-mod ta’ kif inħarsu lejn dawn il-liġijiet u lejn il-persuna nnifisha.

IĊ-CHAIRPERSON: L-Onor. Albert Buttigieg.

ONOR. ALBERT BUTTIGIEG: L-ewwel ħaġa nixtieq nirringrazzjak mhux biss tal-preżenza tiegħek imma anke tal-ħidma li l-Kummissjoni ilha tagħti għal diversi snin fis-soċjetà. Kif għedt tajjeb inti, għalkemm għadni ma qrajtx ir-rapport li ppreżentajtu, imma naħseb li hija xi ħaġa li kulħadd jasal għall-konklużjoni li l-problema ta’ nuqqas ta’ saħħa u sigurtà fuq il-post tax-xogħol ġejja mill-fatt li għandek element ta’ barranin li qegħdin jgħixu fil-pajjiż u li ħafna minnhom mhumiex skilled. Għalkemm il-Gvern tkellem fuq li kulħadd ikollu skill card, u dik kienet deċiżjoni fid-direzzjoni t-tajba, imma r-realtà hi li għandek ħafna nies li qed jaħdmu f’dan is-settur, speċjalment dawk li huma labourers tal-inqas grad, huma unskilled workers. Unskilled anke għall-fatt li ġejjin minn kulturi fejn ma jibnux bil-ġebel bħalma nibnu aħna. 

Meta kont il-Kenja n-nies ma jibnux bil-ġebel. L-istess it-Tanzanija u dawk li jgħixu fl-Asja, ma jibnux bil-limestone bħalna. Mela dawn in-nies, f’daqqa waħda, jiġu f’pajjiżna għal ħajja aħjar jew hi x’inhi r-raġuni, u jkollhom jaħdmu fuq xi ħaġa li huma qatt ma ħadmu fuqha. Naħseb li anke aħna bħala Kumitat irridu ninsistu li kull min jaħdem f’dan is-settur, li hu xi ftit jew wisq f’riskju, speċjalment dawn in-nies li m’għandhomx dik l-esperjenza, hemm iktar possibilità li se jweġġgħu, u allura aktar u aktar importanti li jkollhom din l-iskills card. Issa l-problema hija tal-infurzar, jiġifieri jekk żviluppatur jew kuntrattur qed iħaddem nies li mhumiex skilled, irid jinżamm responsabbli, anke legalment, ta’ dak li jiġri fil-ħajja tiegħu. Ħafna drabi l-liġi qiegħda b’tali mod li hu jfarfar minn din ir-responsabilità.

It-tieni osservazzjoni li nixtieq nagħmel huwa li inti tkellimt fuq l-infurzar, u din hija problema li teżisti across the board, u ċjoè in-nuqqas ta’ kultura li aħna ninfurzaw.  Irridu l-pulizija wara bieb ħaddieħor imma ma rriduhx wara biebna! Fil-pajjiż għandna l-BCA, li xogħolha huwa li tinforza. Sfortunatament ngħid li l-BCA, għalkemm tagħmel ħidma wkoll, m’inix qed ngħid li ma tagħmilx, imma hija reattiva, jiġifieri tmur fuq is-siti biss meta jsiru r-rapporti. U meta ma jsirux rapporti ma tmurx! Allura ħafna drabi hija reattiva. Għalhekk irridu ngħidu li l-attitudni tal-BCA trid tinbidel minn waħda reattiva għal waħda proattiva, u għandha tmur fuq kull sit minn żmien għal żmien mingħajr ma tavża lil ħadd. U dan għax kif għedt inti, u nikkonfermah jien ukoll mill-esperjenza limitata tiegħi, li dawn ikunu avżati minn xi ħadd minn qabel, u allura jkollhom iċ-ċans li jirranġaw l-affarijiet. 

Aħna għandna nieħdu spunt minn dan id-dokument biex nesiġu li l-BCA tkun proattiva. Forsi jkun hemm min jgħid li din m’għandhiex ir-riżorsi meħtieġa imma kif instabu n-nies u l-flus għal ħafna affarijiet oħra, nisperaw li nsibu n-nies u l-flus biex il-BCA tkun proattiva għax fl-aħħar mill-aħħar qegħdin insalvaw ħajjet in-nies. Kif għedt inti, u nixtieq nerġa’ nirrepetiha, kull ħajja tgħodd, anke ħajja ta’ xi ħadd li mhuwiex Malti! Din qiegħed ngħidha għax meta sfortunatament ikun hemm inċident fuq il-post tax-xogħol u imut Malti kulħadd jibgħat il-kondoljanzi fuq facebook u fuq is-social media. Imma meta jmut barrani, kif ġieli ġara, u l-kulur tal-ġilda tiegħu tkun daqsxejn differenti minn tagħna, qisu ma ġara xejn! 

Naqbel ħafna ma’ dak li għedt inti, li xi kultant in-nies jiġu wżati u sfruttati. Il-frażi “ejja, ejja culture” teżisti mhux biss fil-kostruzzjoni imma f’ħafna affarijiet oħra. Naħseb li din hija waħda mill-problemi tal-pajjiż, lil hinn mill-politika partiġġjana, fejn bħala kultura għandna ħafna din l-attitudni, li we cut corners, u li kollox aċċettabbli u kollox jgħaddi sakemm inkun qiegħed indaħħal il-flus fil-but! Naħseb il-messaġġ li jrid joħroġ, anke f’din il-laqgħa, hu li mhux kollox huwa aċċettabbli u mhux kollox għandu jkun aċċettabbli. Grazzi.

IS-SUR DANIEL DARMANIN: Fil-fatt nerġa’ nirreferi għal xogħol ieħor tal-Kummissjoni, fejn aħna kontinwament ninsistu li ma nħarsux biss lejn iċ-ċifri finanzjarji imma nħarsu wkoll lejn aspetti oħra li jolqtu l-kwalitá tal-ħajja tagħna. Importanti li anke f’dan id-dawl ir-riżultat finali ma jkunx biss kemm se ndaħħlu flus imma li s-soċjetà jkollha prodott tajjeb f’kull sens. Biex ngħid xi ħaġa fuq l-infurzar, l-ewwelnett aħna qalulna li forsi ġieli jkunu avżati, però ma nimmaġinax li kull sit jiġi avżat. Lanqas irridu ngħidu li hija xi ħaġa pervażiva fis-sistema, però tajjeb li wieħed jifhem ftit iktar. 

Dwar il-punt tal-BCA ovvjament hemm distinzjoni bejn il-BCA u l-OHSA. Is-saħħa u s-sigurtà hija xi ħaġa tal-OHSA, filwaqt li l-BCA għandha aspetti oħra li jirrigwardaw is-siti ta’ kostruzzjoni imma li jistgħu jwasslu sabiex ikun hemm problemi li jwasslu għall-inċidenti. Ħafna drabi l-BCA tidħol fuq inċidenti li għandhom x’jaqsmu ma’ third party properties, eċċ., però forsi minn dan nieħu spunt fuq xi ħaġa li ħassew ħafna nies li tkellmu magħna. U hawnhekk xtaqt ngħid li dawn il-ħafna awtoritajiet differenti mhux jgħinu wkoll. Anke l-fatt li jekk tara xi ħaġa u ċċempel lill-BCA, dawn jgħidulek li dik hija xi ħaġa tal-OHSA, u mbagħad ċċempel lill-OHSA u b’xi mod jgħidulek li dik lill-pulizija trid iċċempel! Dak li jkun jispiċċa jaqta’ qalbu u ma jagħtix kas. Dik hija xi ħaġa li ħarġet ukoll mir-rapport. U għalhekk kien hemm ir-rakkomandazzjoni li għandu jkun hemm numru wieħed fejn iċċempel ħalli persuna li m’għandha l-ebda idea, - ma nixtieqx inpoġġik on the spot imma anke xi ħadd fil-Parlament kien naqra indeċiż bejn BCA u OHSA, aħseb u ara Mary, il-ġara, li qed tara xi ħaġa għaddejja, kif se titfixkel! Għalhekk ħareġ ukoll dan l-aspett li meta jkun hemm ħafna awtoritajiet differenti mhux se tgħin.  

Rigward l-iskills nemmnu bis-sħiħ u naqblu mas-sistema tal-iskills card għax kif għedna ħafna nies m’għandhomx l-iskills neċessarji u ħafna drabi jispiċċaw f’dan is-settur għax ma jkollhomx option oħra. Kien hemm xi ħadd qalilna li wasal Malta f’Jannar, u għalkemm xtaq jaħdem fis-settur tat-turiżmu, f’Jannar dan is-settur ikun batut u ma sabx xogħol. U l-uniku xogħol li sab kien fis-settur tal-kostruzzjoni. Qalilna li tefgħuh hemm mingħajr ma kellu idea ta’ xi jrid jagħmel u beda jagħmel dak li jgħidulu. Ovvjament din mhijiex xi ħaġa tajba għax jekk inti m’għandekx idea ta’ kostruzzjoni ... 

Għallinqas għandu jkun hemm xi tip ta’ crash course qabel tmur taħdem f’dan is-settur.   Hawnhekk irridu ndaħħlu l-kultura fil-klijent ukoll. Ħafna drabi jien stess bħala perit jkolli diskussjoni mal-klijenti tiegħi għax iġibu stima mingħand xi ħadd bil-liċenzja u l-istima tkun ċertu ammont. Imbagħad iġibu stima mingħand ħaddieħor li ddeċieda li jibda xogħol ta’ kaħħal jew whatever, u tkun ħafna irħas. Naturalment huma jmorru għall-irħas, però irid ikollhom idea li hemm riskji u responsabiltajiet quddiem il-liġi.  Ħafna drabi li jiġri hu li dawn isibu ma’ wiċċhom il-problemi u jindunaw x’responsabiltà għandhom bħala klijenti. Ftit edukazzjoni f’dan is-sens tgħin ukoll.  

IĊ-CHAIRPERSON: L-Onor. Romilda Zarb.

ONOR. ROMILDA ZARB: Perit min-naħa tiegħi nemmen li kien tajjeb li aċċennajna mill-bidu fuq meta sar dan l-istudju għax għalija dak kien kruċjali ħafna. U dan għaliex meta nsemmu l-2022 u l-2023 nafu li minn dakinhar ’il quddiem ġew implimentati diversi bidliet li nemmen li għamlu differenza. Forsi iva, jista’ jkun li jekk aħna jirnexxilna nagħmlu linja waħda li wieħed jista’ jirriferi għaliha forsi nkunu aktar ta’ għajnuna. Imma nemmen li anke kif ġie rapportat min-naħa tal-OHSA, li n-numru 138 qed jirrikorru għalih u qed isiru diversi rapporti, u anke ħaddiema qegħdin jiksbu aktar informazzjoni wkoll. 

Fil-fatt nixtieq nagħmel referenza għall-kunċett kulturali għax kemm qegħdin nitkellmu fuq il-kunċett li ovvjament ikun hemm ir-riżorsi li huma kruċjali, u l-infurzar li huwa kruċjali wkoll, imma naħseb li l-bidla essenzjali li jeħtieġ li naħdmu fuqha hija proprju l-bidla kulturali. Aħna nafu li kull darba li nippruvaw inressqu ’l quddiem bidla, il-bidla qatt mhi faċli għax l-eħfef ħaġa hi li tħalli l-istatus quo għax nafu li meta tressaq bidla dak li jkun jiġi mill-ewwel kontra dak kollu li qed jiġi implimentat. Imbagħad wara wieħed irid jaħdem biex inessi dik il-kultura li aħna nkunu mdorrijin biha u nimplimentaw din il-kultura l-ġdida. Allura naħseb li mhijiex biss sitwazzjoni li jridu jaħdmu l-OHSA fuqha imma hija wkoll sitwazzjoni ta’ pajjiż sħiħ.  

X’inhuma l-kummenti tiegħek, inti li kont involut ukoll f’dan ir-rapport u li kellek iċ-ċans li titkellem mal-persuni kollha li intervistajtu fl-istudju? Hawnhekk ikkwotajt in-numru ta’ 40 persuna imma fir-rapprt jidher li tkellimtu ma’ 22 persuna. Tista’ tispjegali jekk forsi kienx hemm xi intervisti oħra lil hinn minn dawk it-22 li rajt imniżżla fir-rapport? Ovvjament ma kellix ċans naqra r-rapport kollu. U forsi tagħtina r-rakkomandazzjonijiet tiegħek ta’ kif aħna nistgħu nħarsu li jkollna bidla kulturali f’dan is-settur għax ladarba jirnexxilna naħdmu fuq il-mod ta’ kif wieħed iħares lejn dan il-kunċett, jirnexxilna wkoll noffru dawn il-bidliet.

IS-SUR DANIEL DARMANIN: Hawnhekk jissemmew 25 ħaddiema, u mbagħad għandek 12 professjonisti u 9 rappreżentanti ...  Ovvjament ippruvajna nsibu taħlita ta’ persuni għax dan l-istudju kien wieħed kwalitattiv. Ippruvajna niffokaw fuq l-intervisti apposta. Naqbel miegħek li progress kien hemm, jiġifieri ma rridux ngħidu li ma kienx hemm, però nerġa’ ninsisti li importanti li nevalwaw kemm il-policies li qed nagħmlu qed jissarrfu f’bidla awtentika għax sfortunatament kultant tispiċċa b’xi ħaġa burokratika u tkun an over kill fuq in-nies involuti. Kultant nasal biex ngħid li tkun ukoll counter productive. Jiġifieri l-fatt li inti sakemm tibda trid iddaħħal tant rapporti ma’ entitajiet differenti, mill-esperjenza tiegħi naf li ħafna minn dawn ir-rapporti, għalkemm isiru, ftit li xejn jinqraw minn min verament ikun qed jagħmel ix-xogħol! 

ONOR. ROMILDA ZARB: Meta qed tgħid jagħmel ix-xogħol qed tirreferi għas-sezzjoni tal-OHSA? 

IS-SUR DANIEL DARMANIN: Hemm requirements illum li jrid isir ir-risk assessment u jitqabbdu nies professjonisti biex jagħmluhom u jdaħħluhom mal-awtoritajiet kompetenti, però min qed jaħdem ftit li xejn jaqra dak ir-risk assessment u dak li jiġi mitlub minnu. Speċjalment persuna li ġiet impjegata biex taħdem ġurnata mhux se tkun rat ir-risk assessment. U ġieli anke l-kuntrattur stess lanqas biss jagħti kasu.   Jiġifieri l-punt tiegħi hu li tajjeb li jsiru dawn l-affarijiet, però importanti li ma jkunux just a tick the box exercise, biex qisna lħaqna l-miri imposti fuqna. 

ONOR. ROMILDA ZARB: Mela l-punt kruċjali hu li għandna rapport f’idejna, qed naraw x’inhuma l-konsegwenzi minħabba li hemm ċerti nuqqasijiet, u li rridu naħdmu fuqhom. Nafu li hemm il-policies u inti qed tgħidilna li ma jridx ikun biss proċess ta’ tick the box exercise, allura inti li ġej mis-settur, x’inhuma r-rakkomandazzjonijiet biex fl-aħħar ikollna l-way forward li tista’ tmexxina biex aħna naraw ċerti bidliet li nistgħu nimplimentaw? 

IS-SUR DANIEL DARMANIN: Hija dik li semmejt inti stess fil-bidu, jiġifieri l-bidla fil-kultura. Sakemm ma jkunx hemm bidla fil-kultura u l-edukazzjoni mhux se naslu. Dan fuq kull ħaġa tista’ issib mod kif qisek iddur magħha. Ovvjament trid tiġi mill-infurzar u mill-edukazzjoni tan-nies kollha involuti. U l-infurzar irid isir għax in-nies iridu jaraw li jekk inti ma timxix mar-regolamenti hemm prezz li trid tħallas. Jiġifieri ma jistax ikun li min ma jimxix mar-regolamenti jkun ippremjat għax jieħu iktar xogħol peress li huwa jkun jista’ iraħħas il-prezz u jkun aħjar minn min qed jagħmel kollox sew. Li dan tal-aħħar jispiċċa jkun ikkastigat minħabba li l-prezzijiet tiegħu jkunu għoljin ħdejn tal-ieħor.

IĊ-CHAIRPERSON: L-Onor. Albert Buttigieg.

ONOR. ALBERT BUTTIGIEG: Biex inkompli fuq il-kwestjoni tal-infurzar irridu nirrikonoxxu li jinħarġu ħafna stop compliances u jibqa’ ma jsir xejn! Sa dalgħodu stess fuq ġurnal bl-Ingliż kien hemm artiklu fuq xi ħadd li lbieraħ inħariġlu stop and compliance notice, biex jieqaf jaħdem, u sa dalgħodu dan kien baqa’ għaddej bix-xogħlijiet. Jien għamilt mistoqsija parlamentari fuq il-lokalitajiet li nirrappreżenta, jiġifieri San Ġiljan u tas-Sliema, fejn hemm ’il fuq minn 25 żvilupp li għandhom stop and compliance enforcement notice u xorta għadhom għaddejjin bix-xogħlijiet, uħud minnhom għal snin sħaħ! Dawn mhux sena jew tnejn imma hemm min ilu għaddej mill-2010!   

Il-kultura hija importanti, kif ukoll l-edukazzjoni, imma importanti wkoll li jekk aħna se nkunu kelb, mhux ninbħu biss imma rridu nigdmu wkoll fejn ikun hemm bżonn. Sfortunatament il-messaġġ hu li m’għandekx għalfejn toqgħod tinkwieta fuq il-piena għax dik forsi nkunu nistgħu niffrankawha wkoll! Jiġifieri qed nirrikonoxxu l-bżonn ta’ infurzar imma jekk se nagħmlu infurzar, l-istop and compliance notice għandha tiġi inforzata u mhux jgħaddu s-snin u l-persuna tispiċċa kważi tidħak f’wiċċ is-sistema.  Hawnhekk nista’ nsemmi l-ismijiet. Il-ġimgħa li għaddiet tkellimt fuq il-Magħtab, fejn għandek żvilupp li ilu għaddej, jinħariġlu stop and compliance notice fl-2024 u sal-bieraħ għadu jkisser u jimla lin-nies bit-trab! Huwa tajjeb li nitkellmu dwar il-bżonn tal-infurzar imma mbagħad irid ikollna l-kuraġġ li l-ġonġol indendluh m’għonq il-qattus.

IS-SUR DANIEL DARMANIN: Ovvjament huwa tajjeb li l-liġi tkun l-istess għal kulħadd, però forsi għandu jkun hemm gradazzjoni tagħha għax mod ikollok persuna qiegħda tagħmel xi xogħol fid-dar tagħha, forsi ddeċieda jiftaħ tieqa, u mod ikollok xi ħadd li qiegħed jiżviluppa blokka appartamenti. Kultant qisu hemm is-sensazzjoni li l-obbligi ta’ min qiegħed jiżviluppa blokka u l-obbligi ta’ min qiegħed jiftaħ tieqa huma l-istess. Ovvjament għal min se jagħmel xi ħaġa żgħira hija piż qawwi mentri għal xi ħadd li qed jagħmel dan l-iżvilupp jista’ jqassam il-piż aħjar. Allura naħseb li l-awtoritajiet iridu jkunu aktar konxji tagħha din għax tista’ twassal ukoll biex dak li jkun jinjora dawn l-affarijiet. Meta l-ħaġa tkun tqila wisq twassal biex - speċjalment meta inti tara li min għandu ċertu saħħa jibqa’ għaddej - dak li jkun qisu jinjora l-liġijiet.

IĊ-CHAIRPERSON: L-Onor. Ramona Attard.
ONOR. RAMONA ATTARD: Qisna kif qed nitkellmu ma sarux improvements! Irridu nammettu li improvements saru matul iż-żmien, anke wara l-inkjesta ta’ Jean Paul Sofia. Hux hekk?

IS-SUR DANIEL DARMANIN: Jien biha bdejt. Mill-ewwel għedt li nagħrfu li dawn l-intervisti saru qabel ma saru numru ta’ riformi. Jiġifieri bl-ebda mod ma rrid innaqqas minn dak li sar. Anzi tajjeb li saru. Però tajjeb ukoll li nkomplu nevalwaw kontinwament dawn l-affarijiet biex inkomplu ntejbu. 

ONOR. RAMONA ATTARD: Saret affermazzjoni hawnhekk, ma nafx jekk investigajtuhiex jew le, li l-BCA hija reattiva, fis-sens li jidħol rapport u tinvestiga wara li jsir ir-rapport. Tista’ tikkonfermalna jekk isirux jew le random checks mill-BCA? Dħaltu fiha din?  

IS-SUR DANIEL DARMANIN: Ovvjament jien ma nistax nitkellem fuq il-BCA.

ONOR. RAMONA ATTARD: Għedt forsi dħaltu fiha. 

IS-SUR DANIEL DARMANIN: Aħna konna tkellimna mal-BCA, però minn dak iż-żmien lil hawn saru modifiki fil-mod ta’ kif taħdem il-BCA. U allura ma nħossx li nista’ nitkellem fuqha din.

ONOR. ALBERT BUTTIGIEG: Nista’ nirreferi lill-kollega sabiex tfittex ir-risposta tal-mistoqsijiet parlamentari li kont għamilt jien u jkollha r-risposta fuq liema inspections saru u jekk sarux wara talbiet minn ħaddieħor. 

ONOR. RAMONA ATTARD: Imma b’dik ir-risposta ma teskludix il-fatt li jsiru random checks! Ma nafx għal liema mistoqsija parlamentari qiegħed tirreferi?
 
ONOR. ALBERT BUTTIGIEG: Nirreferik għall-mistoqsija parlamentari.

ONOR. RAMONA ATTARD: Imma jien infurmata li jsiru random checks ukoll. Ma nafx il-mistoqsija parlamentari kif kienet imposta u xi tgħid u ma nafx kif saret u ma saritx. Jiġifieri tista’ tkun kwestjoni ta’ terminu. Jien staqsejt u ġejt infurmata li jsiru random checks u spot checks mill-BCA. Safejn jien infurmata l-BCA għandha a dual role, dak li jsiru random checks ... Issa mhux qiegħda ngħid li kollox perfett. Din hija awtorità pjuttost ġdida. Anke awtoritajiet antiki jkollhom lok fejn itejbu, aħseb u ara l-ġodda. Imma jien infurmata li l-BCA għandha dual role, li taġixxi jekk jidħol rapport u li taġixxi wkoll billi jsiru random checks.

IĊ-CHAIRPERSON: Forsi l-Onor. Buttigieg ikun jista’ jippreċiża għal-liema mistoqsija parlamentari qiegħed jirreferi. 

ONOR. ALBERT BUTTIGIEG: Anzi nieħu gost li qed ittella’ din il-mistoqsija għax inkun nista’ indaħħal mistoqsija oħra biex jagħtuni update tas-sitwazzjoni.

IĊ-CHAIRPERSON: Għandek kull dritt. L-Onor. Graziella Galea.

ONOR. GRAZIELLA GALEA: Fi statement li għamilt inti qed nara li għalkemm fuq il-karta hemm l-infurzar, dan huwa pjuttost lacking. Nemmen li waħda mir-raġunijiet hija li hemm nuqqas ta’ riżorsi umani biex ilaħħqu mad-domanda kollha li jkollha l-BCA.   Nagħmel referenza wkoll għal dak li għadu kemm intqal ftit ilu għax skont informazzjoni li għandi jien, meta jkun hemm rapport, il-BCA ma taġixxix mill-ewwel. U allura dan iwassal għal dak li proprju kien qed jgħid l-Onor. Buttigieg, fejn isiru r-rapporti u l-BCA iva tmur tinvestiga, però hemm nuqqas ta’ riżorsi umani biex minbarra r-rapporti jkun hemm ukoll spot checks fuq numru ta’ siti. Skont l-informazzjoni li għandi jien, ħafna drabi l-infurzar isir wara li jkun hemm rapport, u dan minħabba l-fatt li m’hemmx biżżejjed riżorsi umani. Mill-esperjenza tiegħek huwa minnu dan jew inkella l-ammont ta’ inspections li jsiru fuq rapporti, kif ukoll random checks, bejn wieħed u ieħor huma l-istess bħala ammont? 

IS-SUR DANIEL DARMANIN: Kif għedt diġà jien m’għandix l-istatistiċi u anke f’dan id-dokument ma dħalniex f’dak l-aspett. Ovvjament aħna qed nitkellmu fuq intervisti ma’ nies involuti f’dan il-qasam, jiġifieri jistgħu jkunu l-perċezzjonijiet tagħhom. Aħna ma intervistajniex lill-ħaddiema kollha imma qbadna sample rappreżentattiv u tkellimna magħhom. U nħoss li nkun prużuntuż li ngħid mod jew ieħor. Però nibqa’ ngħid li r-riżultat, minn dak li wieħed jara u minn dak li wieħed iħoss, hu li l-infurzar mhuwiex biżżejjed. Issa jekk hux għax isirux random jew ma jsirux, jew għax isirux wara rapporti jew jekk isirux fil-ħin, naħseb li hemm l-awtoritajiet li għandhom iktar informazzjoni minni u jistgħu jaraw dawn l-affarijiet u jistgħu jaraw kif wieħed jista’ jtejjeb.

Li wieħed iżid ir-riżorsa umana naħseb li tgħin, però forsi anke xi ħaġa li diġà semmejt u ċjoè li titnaqqas il-burokrazija, li proġetti ta’ ċerta portata ma jkunux trattati bl-istess mod bħal proġetti li huma ħafna ikbar. Dan qed ngħidu mill-esperjenza tiegħi. Issa din m’għandhiex x’taqsam mas-saħħa u s-sigurtà imma peress li semmejtu l-BCA, pereżempju għandi klijenti se jibnu kamra ġo għalqa, u l-ammont ta’ rapporti u dokumenti li rrid indaħħal f’isimhom huwa l-istess daqslikieku se jwaqqgħu u jibnu blokka. Ovvjament kull rapport li se ndaħħal irid jiġi analizzat mill-ħaddiema tal-Awtorità, jiġifieri qed jużaw il-ħin tagħhom f’dan is-sens ukoll. 

Forsi tista’ issir reviżjoni f’dan is-sens biex dawn il-ħaddiema jkollhom ukoll iktar ħin biex ikunu jistgħu jagħmlu iktar infurzar. Din hija xi ħaġa li nara mill-esperjenza tiegħi u mhux xi ħaġa li toħroġ minn dan l-istudju għax kif għedtlek ma dħalniex f’dan l-aspett tal-istudju. Imma peress li qisu d-diskussjoni marret f’dan is-sens nista’ nagħti t-2c tiegħi fuq l-argument. 

ONOR. ALBERT BUTTIGIEG: L-aħħar mistoqsija min-naħa tiegħi; il-fatt li għandek ħafna unskilled workers, li m’għandhomx l-iskills card, u fil-pajjiż għaddejja diskussjoni bħalissa sabiex kull ħaddiem ikun ġo union, fiha l-benefiċċji tagħha u fiha inqas benefiċċji. Bħala Kummissjoni taħsbu li forsi l-fatt li kull ħaddiem, hu min hu, li qed jaħdem għandu jkun ġo union, u allura għandu ċans li jkun iktar protett, hija pass fid-direzzjoni biex inkunu aktar qed nieħdu ħsieb lill-ħaddiem?

IS-SUR DANIEL DARMANIN: Iva, fil-fatt dik kienet waħda mir-rakkomandazzjonijiet tagħna, li dawn il-ħaddiema għandhom ikunu inkuraġġiti sabiex jissieħbu f’union. Bħala Kummissjoni ma naqblux li inti tobbliga lil dak li jkun imma nħossu li dak li jkun għandu jitħalla fil-libertà. 

ONOR. RAMONA ATTARD: Naħseb li ried jgħid l-Onor. Buttigieg hija fuq l-issue tal-opt out, jiġifieri mhux li xi ħadd jisfurzak biex tidħol f’union bilfors imma awtomatikament tkun f’union u jekk ma tridx tkun tagħmel opt out. Naħseb li dik hija l-mistoqsija li saret u għalija hija mistoqsija interessanti u pertinenti. 

IS-SUR DANIEL DARMANIN: Le. Ovvjament aħna nemmnu bis-sħiħ fil-prinċipju li l-ħaddiema għandu jkollhom id-dritt li jissieħbu f’union.   

ONOR. RAMONA ATTARD: Dak huwa ovvju u huwa protett mil-liġi tagħna. Li qed jistaqsi l-Onor. Buttigieg huwa going a step more, u allura dak inutli nitkellmu fuqu għax qiegħed hemm u ħadd mhu se jneħħih. Li qed nistaqsu hu x’inhi l-pożizzjoni tagħkom fuq is-sitwazzjoni fejn id-dritt tal-union mhux biss ikun dritt imma li awtomatikament tkun f’union u jekk ma tridx tibqa’ fiha toħroġ minnha. 

ONOR. ALBERT BUTTIGIEG: Jien naħseb li dik tgħin ħafna biex il-persuna li hija unskilled ikollha sens ta’ protezzjoni minn xi ħadd.   

ONOR. RAMONA ATTARD: Speċjalment fejn qed nitkellmu fuq nies vulnerabbli, fuq nies li għandhom problemi ta’ lingwa u fuq nies li għandhom il-pressures tagħhom.   Naħseb li dak kien l-ispirtu tal-mistoqsija.

IS-SUR DANIEL DARMANIN: As such l-issue tal-opt out ma naħsibx li hija xi ħaġa ħażina per se, però biex nerġa’ lura għal dak li kont qed ngħid fuq id-dritt tal-assoċjazzjoni għaliex fl-istudju ħareġ li ħafna jħossu li jekk jidħlu f’union l-employer mhux se jieħu gost.  

ONOR. RAMONA ATTARD: Għalhekk naħseb għamel dik il-mistoqsija għax given li hemm din il-pressure li l-employer mhux se jieħu gost, allura x’inhu l-punto di vista tagħkom li tkunu f’union awtomatikament u mbagħad jekk iridu joħorġu ’l barra?

IS-SUR DANIEL DARMANIN: Le, kif għedt ma naħsibx li hija xi ħaġa ħażina per se.  Ovvjament wieħed imbagħad irid jara d-dettall tal-proposta biex ma jinpinġix fuq il-libertà tal-persuna li tagħżel hi x’tixtieq u ma tixtieqx. 

IĊ-CHAIRPERSON: Sur Darmanin, għandi xi mistoqsijiet min-naħa tiegħi. Jien għamilt żmien twil akkademika l-Università, u allura rrid ngħidlek prosit tar-riċerka kwalitattiva li għamiltu. Imma ħafna drabi meta tidħol biex tagħmel riċerka bħal din, u qisek biex tinfluwenza lill-policy maker, irid ikollok xi ftit numri. Mhux qed ngħid li mhux qed naqbel magħkom, anzi naqbel ħafna ma’ din it-tip ta’ metodoloġija għaliex hija l-istess metodoloġija li nuża jien. Imma x’kien ma mortux għall-kwantittattiv, u għamiltu survey u ma ġibtux sample akbar? Dik l-ewwel mistoqsija. Issa ħaġa oħra li jien forsi ma nafx biha huma l-ethical considerations. Il-Knisja għandha r-reseach ethics commitee tagħha? Dan mhuwiex speċifikat fir-rapport, jiġifieri fis-sens li normalment kull riċerka trid tmur għand kummissjoni ta’ etika li tissalvagwarda kull min jipparteċipa fiha. Forsi tista’ tgħidli ftit aktar fuqha din. 

Imbagħad xi ħaġa oħra li lili ħallietni perplessa, mingħajr ma nnaqqas mill-valur tal-kontenut, id-data hija ppreżentata f’temi kollettivament, jiġifieri t-temi ħarġu mingħand it-tliet tipi differenti ta’ parteċipanti, imma la għaqqadtu kollox flimkien, kif nista’ nkun ċerta li kull tip ta’ kategorija ta’ parteċipanti qed jaqblu u qegħdin jgħixu l-istess ħaġa? U jekk isseparajtuhom, għaliex imbagħad fil-findings tagħkom, fl-analiżi tematika ma żammejtuhomx separati?

IS-SUR DANIEL DARMANIN: Nibda biex ngħid li jien il-President tal-Kummissjoni imma m’inix l-awtur ta’ dan ir-rapport. 

IĊ-CHAIRPERSON: Naf u niskuża ruħi. Kont nippreferi li forsi ġie xi ħaddieħor miegħek li jista’ jkun ftit iktar tekniku.

IS-SUR DANIEL DARMANIN: Li nista’ ngħidlek hu li aħna għamilna literature review ta’ dak li kien hemm qabel wasalna għal dan, u bbażajna ruħna wkoll fuq statistika ta’ numru ta’ inċidenti, eċċ. Kien hemm research committee li kien qed jevalwa dan kollu, u anke kien hemm ethics committee li rah. Issa jekk hux ethics committee permanenti m’inix ċert, imma ħdimna wkoll id f’id mad-Discern, li huwa l-istudju ta’ riċerka tal-Knisja li għandu setup fiha. Jiġifieri minn dak il-lat suppost aħna covered. 

Rigward id-deċiżjoni li niġbru kollox f’daqqa ħassejna li mit-temi li ħarġu kienet pjuttost vuċi unita. Issa dan ilu published ammont ta’ snin, u l-persuni msemmija l-ebda waħda minnhom ma ġiet fuqna u qaltilna li mhux taqbel ma’ dak li hemm miktub. Naħseb li wieħed jista’ jgħid li kulħadd qabel ma’ kif aħna interpretajna dak li ntqal. Fil-fatt f’chapter 3 hemm spjegat ukoll il-metodoloġija li użajna u l-mod ta’ kif analizzajna d-data. Insemmu wkoll il-limitazzjonijiet tat-tim ta’ riċerka li kellu, u jissemmew ukoll l-ethical considerations f’paġna 20.  

IĊ-CHAIRPERSON: Fl-ethical considerations again m’hemmx miktub li mar quddiem xi kummissjoni partikolari, li normalment ikun irid l-approval tagħha. Staqsejtek ukoll fuq ir-riċerka kwalitattiva u għaliex mortu għal dik kwalitattiva u mhux għal waħda kwantitattiva. X’kien mortu għal xi ħaġa hekk iktar milli għal xi ħaġa aktar mifruxa u forsi kontu tieħdu sample iktar rappreżentattiv?

IS-SUR DANIEL DARMANIN: Kif għedna l-iskop prinċipali kien li nagħtu vuċi lil dawk li huma l-aktar vulnerabbli fis-soċjetà, u li ħafna drabi din il-vuċi ma toħroġx permezz ta’ riċerka kwantittiva. Ma ninsewx li ħafna minn dawn il-ħaddiema lanqas huma reġistrati u aħna riedna nilħqu proprju lilhom. Ovvjament aħna dejjem ipprotteġejna l-identità tagħhom għax ma kienx l-iskop tagħna li nagħmlu l-infurzar aħna. Aħna ridna li nifhmu x’inhi s-sitwazzjoni. It-tim tar-riċerka ħass li dak kien l-aħjar mod biex l-iskop li aħna tlaqna bih jintlaħaq. Nemmnu wkoll li hemm ħaddieħor li kien qiegħed jagħmel riċerki oħra u allura ma ħassejniex li kellna nirreplikaw ċerti affarijiet li kienu diġà qed isiru.

IĊ-CHAIRPERSON: Jidher li m’għandniex iktar mistoqsijiet u għalhekk Sur Darmanin, nirringrazzjak ta’ din il-preżentazzjoni. Jalla terġgħu tiġu tagħtuna aktar preżentazzjonijiet fuq rapporti oħra li toħorġu bħala Kummissjoni Ġustizzja u Paċi.
  AFFARIJIET OĦRA

IĊ-CHAIRPERSON: Hemm xi affarijiet oħra fuq l-aġenda?

ONOR. ALBERT BUTTIGIEG: Jiena kont tlabt li ssir diskussjoni fuq dawk it-tfal li l-ġenituri tagħhom qegħdin il-ħabs.  

IĊ-CHAIRPERSON: Bħala suġġetti għad-diskussjoni fadal dak fuq il-prostituzzjoni u t-traffikar tal-persuni, fuq l-ambjent għall-persuni neqsin mid-dawl, diskussjoni mal-Arċidjoċesi ta’ Malta dwar l-immigranti li se jiġu deportati lura lejn pajjiżhom u preżentazzjoni mill-Professur Andrew Azzopardi dwar il-karità. Dawn qegħdin jiġu moqrija skont kif waslu għandna.

ONOR. ALBERT BUTTIGIEG: Jien naħseb li s-suġġett li semmejt kont semmejtu qabel is-suġġett tal-Professur Azzopardi. 

IĊ-CHAIRPERSON: Issa jiċċekkja s-Segretarju u fil-każ indaħħluh fil-lista skont meta wasal għandna. 

ONOR. ROMILDA ZARB: Jien minn hawnhekk nixtieq ngħaddi kumment dwar il-pubblikazzjoni tal-ewwel Strateġija Nazzjonali għall-Prevenzjoni tas-Suwiċidju 2026–2030, fejn aħna bħala kumitat konġunt għamilna numru ta’ laqgħat fuq is-saħħa mentali u kellna ċ-ċans ukoll li niddiskutu din l-istrateġija. Naħseb li kien tajjeb li tqassam magħna l-Membri u naħseb tajjeb li aħna wkoll nagħtu ħarsa lejn id-diversi kummenti li kellna ċ-ċans nagħmlu u kif ġew imqassma. Forsi issa anke bħala kumitat naraw flimkien din l-istrateġija kif se tkun qiegħda taffettwa liċ-ċittadini Maltin.

IĊ-CHAIRPERSON: Tkun laqgħa konġunta. Aktar rimarki? (Onor. Membri: Le) Il-laqgħa hija aġġornata għal data li tiġi mħabbra aktar ’il quddiem.  Nirringrazzjakom.

Fil-5.45 p.m. il‑Kumitat aġġorna għal data li kellha tiġi komunikata aktar tard.

